Kits cappucino: post-Kersfees blues | Maroela Media
Die kos is op, die huis is leeg, die honde is soet en iewers onder die boom lê nog 'n verlore stuk geskenkpapier. Kersfees is verby. Ek probeer verbete aan 'n stukkie daarvan vasklou.
Ek soek prentjies op Google van sneeu en 'n vet rooi Vader Kersfees. Met Boney M wat op die agtergrond sing. Ek verbeel my die koue strate van 'n Europese stad waar elke venster jou met 'n ander Kerstoneel verlei. Waar groot rooi en groen balle van die dakke afhang en die strate vol vrolike liggies is. Met mense wat Merry Christmas-wolke blaas soos hulle warm asems goeie wense die koue lug instuur.
Hoekom is dit so gou verby?
En ek haat hierdie tussen-in tyd. Dit is vol vrees wat teen 'n slakkepas aankruie tot en met die nuwe jaar. Weemoed oor alles wat weer van vooraf moet begin. Ek wou so graag 'n plan gehad het… die nuwe jaar met oorgawe aangegryp het. Maar soos elke ander jaar, is ek eenvoudig bang. Bevrees. Want Kersfees is op en daar lê 366 (want dis skrikkeljaar!!!!) onbekende dae voor.